Na podlagi 5. člena splošnega pravilnika o športnih tekmovanjih slepih in slabovidnih Slovenije je sekcija za šport dne 11. 10. 2013 sprejela

Tehnični pravilnik za organizacijo in izvajanje tekmovanja v  atletiki
SPLOŠNE OPREDELITVE
1. člen

Z določbami tega pravilnika se ureja in določa organizacija in izvedba prvenstva Zveze društev slepih in slabovidnih Slovenije (v nadaljnjem besedilu: ZDSSS) v atletiki.

2.člen

Prvenstvo poteka po pravilih Mednarodne zveze atletskih federacij (International Athletic Associations Federation), v skladu s splošnim pravilnikom o športnih tekmovanjih slepih in slabovidnih Slovenije ter po določbah tega pravilnika.

3. člen

Na prvenstvu ZDSSS lahko sodeluje neomejeno število tekmovalcev iz MDSS, ZSSM ali drugi slepi in slabovidni tekmovalci, ki so pravočasno vložili svojo prijavo.

TEKMOVANJE

4. člen

Tekmovanje je posamično. Tekmuje se v vseh kategorijah v skladu s 7. členom in 3. odstavkom 11. člena splošnega pravilnika o športnih tekmovanjih slepih in slabovidnih Slovenije.

Tekmovalci v kategoriji B1 morajo biti opremljeni z nepresojnimi očali. Tekmovalci v kategoriji B1 morajo imeti vodnika/spremljevalca. Tekmovalci v kategoriji B2 imajo spremljevalca po potrebi.

5. člen

Prvenstvo  poteka na atletskem stadionu.

6. člen

Prvenstvo ZDSSS se izvaja od maja do septembra. 

7. člen
Discipline:

Izbor disciplin se lahko delno spreminja v skladu z vsakoletnimi potrebami, mora pa biti pravočasno najavljen z razpisom in koledarjem.

Obvezno se razpišejo naslednje discipline:

Kategorija B1

TEKI
- tek na   100 m
- tek na   400 m
- tek na   800 m
- tek na 1.500 m

SKOKI
- skok v daljino z zaletom 

METI
- suvanje krogle - 6 kg moški, 4 kg ženske 

MNOGOBOJ
- tri v naprej najavljene discipline po izboru posameznika 

Kategorije B2, B3 in B4

TEKI
- tek na   100 m
- tek na   400 m (za kategorijo B2 obvezen spremljevalec)
- tek na   800 m (za kategorijo B2 obvezen spremljevalec)
- tek na 1500 m (za kategorijo B2 obvezen spremljevalec)

SKOKI
- skok v daljino z zaletom 
- skok v višino

METI
- suvanje krogle - 6 kg moški, 4 kg ženske 
- met kopja – 800 g moški, 600 g ženske

MNOGOBOJ
- tri v naprej najavljene discipline po izboru posameznika 

8. člen

Za tekmovanje je dovoljeno razpisati tudi druge discipline iz atletskega programa, če se ugotovi, da obstojijo posamezniki, ki v njih dosegajo dobre rezultate.

9. člen

Mnogoboj – pravila

Upoštevajo se rezultati, doseženi v posamičnem tekmovanju.
Sistem točkovanja pri mnogoboju je odvisen od:
-  števila tekmovalcev
-  doseženih rezultatov v treh najavljenih disciplinah.
Tako npr. prvi tekmovalec dobi, ob pogoju, da je skupaj 20 udeležencev tekmovanja, 20 točk + 5 točk, drugo uvrščeni dobi 19 točk + 3 točke, tretje uvrščeni dobi 18 točk + 1 točko, četrti dobi 17 točk, peti dobi 16 točk itd. ...

1. možnost – točkovanje rezultata (s tem dosežemo upoštevanje rezultatov ne pa številčnosti konkurence). To naredimo tako, da vzamemo lanskoletni svetovni rekord v posamezni disciplini in ga ovrednotimo s 1000 točkami in nato za vsak cm ali desetinko sekunde odbijamo točke navzdol.
 
2. možnost (z enakimi učinki) je uporaba obstoječih invalidskih športnih tablic ali madžarskih tablic. 

Način točkovanja se opredeli v razpisu tekmovanja.

SODNIKI

10. člen

Vsako disciplino iz programa mora soditi vsaj en sodnik z licenco Atletske zveze Slovenije in ustrezno število pomožnih sodnikov in/ali zapisnikarjev.

11. člen

Izvajalec mora zagotoviti dežurno zdravstveno službo oziroma prvo pomoč.

12. člen

Vse morebitne bonitete in koristi, ki izhajajo iz nastopanja, in doseženih uspehov, lahko uveljavlja le prijavitelj, ki  tekmovalce tudi (so)financira. 

PREHODNE IN KONČNE DOLOČBE

13. člen

Tehnični pravilnik začne veljati naslednji dan po sprejemu na seji sekcije za šport pri ZDSSS.

Ljubljana, 11. 10. 2013

Predsednik sekcije za šport pri ZDSSS:

Emil Muri, l. r.